**OBJAVA ZA MEDIJE**

**TURISTIČKI VODIČI IZ ZAGREBA POSJETILI HRVATSKU AKADEMIJU ZNANOSTI I UMJETNOSTI**



**Zagreb, 13. svibnja 2016.** – U organizaciji Turističke zajednice Grada Zagreba, u u petak 13. svibnja Hrvatsku akademiju znanosti i umjetnosti posjetili su članovi Društva turističkih vodiča Zagreba i Srednjohrvatske makroregije kojima je predsjednik HAZU **akademik Zvonko Kusić** održao izlaganje pod naslovom *Hrvatska akademija znanosti i umjetnosti – čuvar prošlosti i budućnosti.*  Turističke vodiče informirao je o brojnim zanimljivostima vezanima uz Akademiju, njen osnutak, povijest, ustroj i današnje djelovanje te uz Akademijine muzejsko-galerijske jedinice u Zagrebu. Akademik Kusić istaknuo je zasluge biskupa **Josipa Jurja Strossmayera** koji je osnutkom Akademije i njene Galerije te modernog Sveučilišta doprinio pretvaranju Zagreba ne samo u političku, nego i kulturnu i znanstvenu metropolu Hrvatske. Podsjetio je na zasluge Akademijinih članova i njezinih nekadašnjih predsjednika, spomenuvši da od 15 pokojnih predsjednika Akademije njih 11 ima ulice u Zagrebu. Akademik Kusić je iznio i podatak da su članovi Akademije bila i desetorica pokojnih dobitnika Nobelove nagrade, dok danas u svom sastavu HAZU ima četiri nobelovca. Od posjeta istaknutih osoba Akademiji, među kojima je bio i car i kralj **Franjo Josip** te njegov sin nadvojvoda **Rudolf**, istaknuo je posjet britanske kraljice **Elizabete II.** 1972. koju se posebno dojmila Bašćanska ploča, budući da je stotinjak godina starija od engleske *Magna charte*.

O svojim muzejsko-galerijskim jedinicama turističke vodiče informirali su njihovi upravitelji. Upravitelj Strossmayerove galerije starih majstora **Borivoj Popovčak** govorio je o Strossmayerovoj sakupljačkoj djelatnosti i najvrednijim slikama koje Galerija čuva, dok je upraviteljica Kabineta grafike HAZU **Slavica Marković** istaknula djela brojnih hrvatskim i inozemnih slikara i grafičara smještena u fundusu Kabineta. Upraviteljica Knjižnice HAZU **Vedrana Juričić** među blagom te Akademijine jedinice istaknula je jedini primjerak prvog hrvatskog romana *Planine* **Petra Zoranića** te najstariju hrvatsku tiskanu knjigu, *Misal po zakonu rimskoga dvora* iz 1483. Knjižnica HAZU smještena je u nekadašnjem Kemijskom laboratoriju koji je projektirao **Herman Bolle**, a u njoj se nalazi i Memorijalna soba nobelovaca s muzejskim postavom posvećenim **Lavoslavu Ružički** i **Vladimiru Prelogu**. V. d. upraviteljice Gliptoteke HAZU **Višnja Mažuran Subotić** istaknula je da u Europi postoje još samo tri slična muzeja koja sadrže sadrene odljeve brojnih skulptura od antičkih vremena do suvremenog doba. Podsjetila je na zasluge osnivača Gliptoteke **Antuna** **Bauera** čijim zalaganjem je 1947. od uništenja spašen i spomenik bana **Josipa Jelačića** koji je 1990. ponovno vraćen na glavni zagrebački trg, kao i mnogi drugi spomenici. Kustosica Hrvatskog muzeja arhitekture **Iva Ceraj** spomenula je da se taj muzej nalazi u nekadašnjoj vili Ehrlich, važnom spomeniku zagrebačke arhitekture s kraja 19. stoljeća te da je u njoj od 1945. do smrti 1949. svoju rezidenciju imao **Vladimir Nazor** kao tadašnji predsjednik Hrvatske. Upraviteljica Hrvatskog muzeja medicine i farmacije **Silvija Brkić Midžić** predstavila je najnoviju Akademijinu muzejsko-galerijsku jedinicu koja bi u narednom razdoblju trebala dobiti svoj stalni postav s brojnim izlošcima iz povijesti hrvatske medicine i farmacije.

Direktorica Turističke zajednice Grada Zagreba **Martina Bienenfeld** kazala je da se posjet turističkih vodiča Hrvatskoj akademiji odvija u sklopu njihove edukacije kojom se u Zagrebu želi naglasiti segment kulturnog turizma. „Cilj nam je povezivanje turističke industrije sa svim dionicima zagrebačke turističke ponude“, rekla je Martina Bienenfeld.

Marijan Lipovac

Ured za odnose s javnošću i medije HAZU